Pred nekoliko dana na Redditu je korisnik u/Prokhorov objavio post sa slikama troškova saborskih zastupnika za 2017. godinu. Korisnik u/tolju objavljuje link na originalnu objavu na mrežnim stranicama Sabora “Pregled troškova rada saborskih zastupnika od 1. siječnja do 15. prosinca 2017. godine” te nadopunjava tablicu sa strankama zastupnika. Ta tablica poslužila je kao temelj za ovu analizu.

Ono što se iz tablice lako može isčitati su ukupni troškovi na dnu tablice. Sve ostalo je skriveno u šumi brojeva i ova analiza je pokušaj da pogledamo što se nalazi u toj šumi.

Tablica ima ukupno 166 zastupnika (iako Sabor ima 151 zastupnika) jer neki od njih nisu odradili cijeli promatrani period u 2017. pa se u tablici nalaze i njihove zamjene, odnosno nasljednici. Iz tablice je vidljivo da ukupni troškovi rada saborskih zastupnika za 2017. godinu iznose 8.3 milijuna kuna, što iznosi u prosjeku 55 tisuća kuna po zastupniku.

Koliko je dobila pojedina stranka?

HDZ dominira, ali treba uzeti u obzir da oni imaju i daleko najviše zastupnika (62). Slijedi SDP sa 32 zastupnika, 18 nezavisnih zastupnika te Most sa 14 zastupnika. Bolje pitanje bi bilo: koliko je dobila pojedina stranka po zastupniku?

Ovdje se ističu i odskaču HSU i HRAST. Obje stranke imaju samo jednog predstavnika (Silvano Hrelja i Hrvoje Zekanović) u Saboru koji, vidimo, ima dvostruko veće troškove od prosjeka.

Čini se da navedeni dvojac drastično odskače, no kada pogledamo listu zastupnika vidimo da ne uspijevaju ući na listu 15 najrastrošnijih:

Srednji (median) godišnji trošak po zastupniku iznosi 49 tisuća kuna. Troškovi Domagoja Hajdukovića (SDP) gotovo su četiri puta veći od navedene srednje vrijednosti, dok je sljedeći na listi (Miro Kovač, HDZ) uspio skupiti tri puta više od srednje vrijednosti. Hajduković, uvjerljivi pobjednik, pored svoje regularne saborske plaće, na račun troškova dobiva u prosjeku dodatnih 16 tisuća kuna svakoga mjeseca!

Troškovi prikazanih 15 ljudi (10% ukupnog broja zastupnika) penju se na gotovo 2 milijuna kuna, odnosno gotovo četvrtinu ukupno isplaćenih troškova.

Kada se ukupni troškovi podijele po kategorijama iz originalne tablice, onda to izgleda ovako:

Na automobile i stanarine otpada 60% svih troškova, a sve kategorije možemo podijeliti u dvije veće skupine: troškovi putovanja i troškovi smještaja, koje ćemo detaljnije analizirati u nastavku.

Na prvome se mjestu troškova automobila nalazi dubrovački HDZ-ovac Željko Raguž, koji je, uzmemo li u obzir naknadu od dvije kune po kilometru, napravio 36 tisuća kilometara (60 relacija Dubrovnik–Zagreb), što je umalo cijeli jedan put oko svijeta po ekvatoru.

Po istoj računici ispada da je splitski SDP-ovac Branko Grčić relaciju Split–Zagreb (412 km) napravio 80 puta, i to svakog puta po autocesti (cestarina za prvu skupinu vozila iznosi 181 kunu). Autor ubuduće preporuča korištenje ENC-a jer to omogućava, citiram sa stranica HAC-a, “popust od 21,74 % prilikom svake uplate novčanih sredstava na ENC račun”, što bi Saboru samo u njegovom slučaju donijelo uštedu od preko 3 tisuće kuna.

Neki zastupnici također putuju avionom:

Miro Kovač (HDZ) definitivno nema strah od letenja, sva svoja putovanja obavio je avionom.

Za pretpostaviti je da se radi o dužim službenim putovanjima za koje je potreban i hotelski smještaj:

Dodatno, kako navodi mrežna stranica Sabora, zastupnici imaju pravo i na dnevnice:

Na mrežnim stranicama Sabora ne piše imaju li zastupnici pravo i na međunarodne dnevnice. Ako pretpostavimo da se navedeni iznosi odnose samo na dnevnice za putovanja u zemlji, Marijani Balić isplaćeno je ukupno 110 dnevnica, slijedi dvojac Hajduković–Kovač sa 106 i 102 dnevnice. Impresivno, znamo li da cijela godina ima otprilike 260 radnih dana.

Kada zbrojimo sve putne troškove situacija je sljedeća:

Dok je srednji trošak za putovanja svih ostalih zastupnika ispod 24 tisuće kuna, dinamični duo na vrhu ima šest puta veće troškove od toga. Troškovi putovanja za prikazanih deset zastupnika iznose 990 tisuća kuna.

Saborska mrežna stranica navodi:

Zastupnici s prebivalištem udaljenim više od 50 km od Zagreba imaju pravo na korištenje smještaja u stanovima za službene potrebe te u unajmljenim garsonijerama i jednosobnim stanovima, i to u mjesečnom iznosu do 2.500,00 kuna na ime najma stana, kao i na naknadu režijskih troškova do 500,00 kuna mjesečno.